'n Mikroverwerker ("micro processor") is die hart van die gewilde mikrorekenaars wat byvoorbeeld vir videospeletjies en persoonlike rekenaars gebruik word. Dit is 'n elektroniese komponent met 'n geïntegreerde stroomkring, waarvan die individuele komponente mikroskopies klein is - vandaar die gebruik van die voorvoegsel mikro-. Die mikroverwerker is in die kenmerkende swart blokkie (met die rye pennetjies aan weerskante) van geïntegreerde stroomkringe gehuisves. 'n Mikroverwerker is 'n elektroniese komponent waarmee verskillende funksies uitgevoer kan word deur dit van verskillende kodes (instruksies of opdragte) te voorsien. Deur dit byvoorbeeld van kode 000 (binêre kode) te voorsien, sal dit as 'n elektroniese teller werk en tot by 5 tel, terwyl dit met 'n kode soos 001 tot 20 sal tel. Die tellings word deur 'n ossillator in die mikroverwerker verskaf. Deur die verwerker nou van ŉ kode 100 te voorsien, sal dit as ŉ opteller ("adder") werk en twee getalle bymekaar tel. Met die kode 010 werk die komponent voorts as ŉ vergelyker, wat 'n bekende getal met 'n aantal onbekendes sal vergelyk totdat dit 'n soortgelyke getal vind.